CELEX: 52021PC0053
Language: sk
Date: 2021-02-11
Title: Návrh VYKONÁVACIE ROZHODNUTIE RADY, ktorým sa Spojenému kráľovstvu, pokiaľ ide o Severné Írsko, povoľuje uplatňovať osobitné opatrenie odchyľujúce sa od článkov 16 a 168 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli11. 2. 2021
            COM(2021) 53 final
            2021/0030(NLE)
            Návrh
            VYKONÁVACIE ROZHODNUTIE RADY, 
            ktorým sa Spojenému kráľovstvu, pokiaľ ide o Severné Írsko, povoľuje uplatňovať osobitné opatrenie odchyľujúce sa od článkov 16 a 168 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“
                     1
                  ) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
               
            
            
               Spojené kráľovstvo 31. januára 2020 vystúpilo z Európskej únie (EÚ). V súlade s dohodou o vystúpení
                  2
                je teraz vo vzťahu k EÚ treťou krajinou.
            
            
               Od 1. januára 2021 sa právne predpisy EÚ týkajúce sa DPH v Spojenom kráľovstve už neuplatňujú. Pokiaľ ide o tovar, na Severné Írsko sa však na základe Protokolu o Írsku/Severnom Írsku
                  3
                (ďalej len „protokol“), ktorý je súčasťou dohody o vystúpení, naďalej vzťahujú právne predpisy EÚ týkajúce sa DPH s cieľom vyhnúť sa tvrdej hranici medzi Írskom a Severným Írskom. Naopak, pokiaľ ide o služby, Severné Írsko sa spolu so zvyškom Spojeného kráľovstva považuje za krajinu mimo EÚ.
            
            
               To nevyhnutne vedie k duálnemu alebo zmiešanému systému DPH v Severnom Írsku, v rámci ktorého dodania, nadobudnutia tovaru v rámci Spoločenstva a dovoz tovaru uskutočňované v Severnom Írsku, v súlade s pravidlami o mieste zdaniteľných transakcií stanovenými v hlave V smernice o DPH podliehajú harmonizovaným pravidlám EÚ, zatiaľ čo poskytovanie služieb uskutočnené na tom istom území nepodlieha systému DPH EÚ.
            
            
               
                  Preto na to, aby sa v Severnom Írsku naďalej uplatňovala osobitná úprava DPH, ktorou sa stanovujú paušálne opatrenia v súvislosti s neodpočítateľnou daňou z pridanej hodnoty účtovanou z pohonných látok v služobných vozidlách, ktoré sa odchyľujú od všeobecných pravidiel stanovených v smernici o DPH, je potrebné udeliť výnimku podľa článku 395 ods. 1 smernice o DPH.
               
            
            
               Spojené kráľovstvo požiadalo listom, ktorý Komisia zaevidovala 27. novembra 2020, o povolenie uplatňovať opatrenie odchyľujúce sa od článkov 16 a 168 smernice o DPH aj naďalej. O žiadosti predloženej Spojeným kráľovstvom Komisia v súlade s článkom 395 ods. 2 smernice o DPH informovala členské štáty listom z 10. decembra 2020. Listom z 11. decembra 2020 Komisia oznámila Spojenému kráľovstvu, že má všetky informácie, ktoré považuje za potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V článku 168 smernice o DPH sa stanovuje, že zdaniteľná osoba má právo na odpočet DPH účtovanej pri nákupe tovaru a služieb na účely zdaniteľných transakcií. V článku 16 tej istej smernice sa vyžaduje, aby sa použitie tovaru, ktorý je súčasťou majetku podniku zdaniteľnej osoby, na osobnú spotrebu tejto zdaniteľnej osoby alebo na osobnú spotrebu jej zamestnancov, považovalo za dodanie tovaru za protihodnotu, ak DPH za uvedený tovar alebo za jeho súčasti bola úplne alebo čiastočne odpočítateľná. Tento systém umožňuje vrátenie pôvodne odpočítanej DPH v spojitosti s používaním na súkromné účely.
            
            
               V prípade služobných vozidiel čiastočne používaných na súkromné účely (nepodnikateľského charakteru) je často náročné vypočítať a zdaňovať výdavky súvisiace s používaním na súkromné účely podľa uvedených pravidiel.
            
            
               V tejto súvislosti Spojené kráľovstvo využívalo osobitný systém paušálneho zdaňovania používania služobných vozidiel na súkromné účely povolený rozhodnutím Rady 86/356/EHS z 21. júla 1986, ktorým sa Spojenému kráľovstvu povoľuje uplatňovať paušálne opatrenia v súvislosti s neodpočítateľnou daňou z pridanej hodnoty účtovanou z pohonných látok v služobných vozidlách
                  4
               , ktorý bol založený na objeme motora a druhu pohonných látok v prípade daného vozidla.
            
            
               Táto pôvodná výnimka bola zrušená a nahradená rozhodnutím Rady 2006/659/ES z 25. septembra 2006, ktorým sa Spojenému kráľovstvu povoľuje zaviesť osobitné opatrenie odchylne od článku 5 ods. 6 a článku 11 časti A ods. 1 písm. b) smernice 77/388/EHS o zosúladení právnych predpisov členských štátov týkajúcich sa daní z obratu
                  5
               , ktorým sa zavádza paušálne zdanenie použitia na súkromné účely na základe úrovne emisií CO2 vozidla. Uvedené rozhodnutie Rady bolo zase nahradené vykonávacím rozhodnutím Rady (EÚ) 2015/2109 zo 17. novembra 2015
                  6
               , ktorého platnosť uplynula 31. decembra 2018. Ďalšie predĺženie platnosti opatrenia do 31. decembra 2020 sa udelilo vykonávacím rozhodnutím Rady (EÚ) 2018/1918 zo 4. decembra 2018
                  7
               .
            
            
               Systém sa zakladá na skutočnosti, že existuje priama súvislosť medzi emisiami a množstvom spotrebovaných pohonných látok, keďže vyššia úroveň emisií je priamym dôsledkom väčšej spotreby pohonných látok. Na základe týchto emisných úrovní sa vypočítava spotreba pohonných látok na kilometer, a následne sa skombinuje s údajom o priemerne najazdených kilometroch na súkromné účely stanoveným na základe priamych daňových údajov a s maloobchodnou cenou motorového paliva. Výsledkom je poplatok za súkromné použitie, ktorý zodpovedá sume DPH splatnej z používania vozidla na súkromné účely. Systém je pre zdaniteľné osoby voliteľný, môžu sa rozhodnúť nežiadať o vrátenie DPH z pohonných látok. Eventuálne môžu viesť podrobné záznamy o najazdených kilometroch s cieľom poskytnúť dôkazy a podložiť výpočet najazdených kilometrov na súkromné účely.
            
            
               Spojené kráľovstvo do svojej žiadosti zahrnulo vysvetlenie fungovania odchyľujúceho sa opatrenia. Podľa vyjadrenia Spojeného kráľovstva sa ukázalo, že tento systém je presný a viedol k značnému zjednodušeniu tak pre podniky, ako aj pre daňovú správu. Spojené kráľovstvo zároveň uvádza, že zjednodušená metóda, ktorú možno použiť na zúčtovávanie DPH z pohonných látok pri používaní vozidiel na súkromné účely, poskytuje zdaniteľným osobám právnu istotu.
            
            
               
                  Na základe toho Spojené kráľovstvo, pokiaľ ide o Severné Írsko, požiadalo o povolenie naďalej uplatňovať túto výnimku od 1. januára 2021. Výnimka by mala byť časovo obmedzená do 31. decembra 2023, aby sa dalo posúdiť, či systém paušálneho zdaňovania naďalej náležite odráža celkové pomerné rozdelenie medzi používaním na podnikateľské a na súkromné účely.
               
            
            
               •Súlad s existujúcimi ustanoveniami v tejto oblasti politiky
            
            
               V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočítanie DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení o zachovaní status quo, ktorými sa obmedzuje právo na odpočítanie DPH v súvislosti s osobnými motorovými vozidlami.
            
            
               
                  Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa obmedzenie práva na odpočítanie
                     8
                   môže vzťahovať, je takáto výnimka až do harmonizácie týchto pravidiel na úrovni EÚ primeraná.
               
            
         
         
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH.
               
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom je návrh založený, návrh patrí do výlučnej právomoci Únie. Zásada subsidiarity sa preto neuplatňuje.
               
            
            
               •Proporcionalita
            
            
               
                  Rozhodnutie sa týka povolenia udeleného Spojenému kráľovstvu, pokiaľ ide o Severné Írsko, na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, t. j. zjednodušiť postup výberu DPH. Návrh nepresahuje rámec toho, čo je potrebné na zjednodušenie výberu DPH v konkrétnom odvetví.
               
               
                  Systém zostáva pre zdaniteľné osoby naďalej voliteľný.
               
            
            
               •Výber nástroja
            
            
               
                  Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivej krajine.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Spojené kráľovstvo, pokiaľ ide o Severné Írsko, a týka sa iba tohto územia.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Navrhované rozhodnutie je zamerané na zjednodušenie výberu DPH v súvislosti s výdavkami na pohonné látky v prípade služobných vozidiel, ktoré sa čiastočne používajú na nepodnikateľské účely, a má preto potenciálny pozitívny vplyv.
               
               
                  Pre zdaniteľné osoby, ktoré by sa rozhodli využívať tento systém, vedie k nižšej administratívnej záťaži a nižším nákladom na dodržiavanie predpisov vďaka tomu, že na účely DPH nie je potrebné viesť podrobné záznamy o najazdených kilometroch pre každé služobné vozidlo. Takéto požiadavky na vedenie záznamov sa javia časovo náročné a často spôsobujú značnú administratívnu záťaž, pričom sumy dane sú relatívne malé. Zjednodušeným postupom sa zároveň znižuje zaťaženie daňových úradov, ktoré by inak museli kontrolovať mnohé individuálne prípady.
               
               
                  Vzhľadom na úzky rozsah pôsobnosti danej výnimky a na jej dočasné uplatňovanie budú účinky v každom prípade obmedzené.
               
            
         
         
            
               4.VPLYV NA ROZPOČET
            
            
               Návrh nebude mať negatívny vplyv na rozpočet Únie.
            
            
               V tejto súvislosti treba pripomenúť, že v súlade s článkom 8 druhým odsekom protokolu sa príjmy vyplývajúce z transakcií zdaniteľných v Severnom Írsku nepostupujú EÚ.
            
            
               5.ĎALŠIE PRVKY
            
            
               
                  Návrh obsahuje doložku o ukončení platnosti – automaticky určenú lehotu stanovenú na 31. decembra 2023.
               
            
            
               2021/0030 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Spojenému kráľovstvu, pokiaľ ide o Severné Írsko, povoľuje uplatňovať osobitné opatrenie odchyľujúce sa od článkov 16 a 168 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  9
               , a najmä na jej článok 395 ods. 1 prvý pododsek,
            
            
               so zreteľom na návrh Európskej komisie,
            
            
               keďže:
            
            
               (1)Spojené kráľovstvo vystúpilo z Európskej únie 31. januára 2020 na základe Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“). Právne predpisy Únie týkajúce sa dane z pridanej hodnoty (ďalej len „DPH“) sa na Spojené kráľovstvo ani v Spojenom kráľovstve už neuplatňujú.
            
            
               (2)V súlade s článkom 8 Protokolu o Írsku/Severnom Írsku (ďalej len „protokol“), ktorý je neoddeliteľnou súčasťou dohody o vystúpení, sa však v Severnom Írsku
                  10
                naďalej uplatňujú právne predpisy Únie týkajúce sa DPH, pokiaľ ide o tovar.
            
            
               (3)Zdaniteľné osoby a určité nezdaniteľné právnické osoby v Spojenom kráľovstve preto naďalej podliehajú právnym predpisom Únie týkajúcim sa DPH v prípade transakcií s tovarom v Severnom Írsku.
            
            
               (4)V článku 168 smernice 2006/112/ES sa stanovuje, že zdaniteľná osoba má právo odpočítať DPH zaplatenú pri nákupoch na účely svojich zdaniteľných transakcií. V článku 16 uvedenej smernice sa však vyžaduje, aby sa použitie tovaru, ktorý je súčasťou majetku podniku zdaniteľnej osoby, na osobnú spotrebu tejto zdaniteľnej osoby alebo na osobnú spotrebu jej zamestnancov, považovalo za dodanie tovaru za protihodnotu, ak DPH za uvedený tovar alebo za jeho súčasti bola úplne alebo čiastočne odpočítateľná. Tento systém umožňuje vrátenie pôvodne odpočítanej DPH v spojitosti s používaním na súkromné účely.
            
            
               (5)Rozhodnutím Rady 2006/659/ES
                  11
                sa Spojenému kráľovstvu povolilo do 31. decembra 2015 uplatňovať osobitné opatrenie s cieľom určiť paušálny podiel neodpočítateľnej DPH týkajúcej sa výdavkov na pohonné látky v služobných vozidlách, ktoré sa nepoužívajú výlučne na podnikateľské účely (ďalej len „osobitné opatrenie“). Uvedené osobitné opatrenie je pre zdaniteľné osoby voliteľné a zakladá sa na úrovni emisií oxidu uhličitého z vozidla, keďže medzi emisiami a spotrebou pohonných látok, a teda výdavkami na pohonné látky, je pomerná súvzťažnosť.
            
            
               (6)Vykonávacím rozhodnutím Rady (EÚ) 2015/2109
                  12
                sa Spojenému kráľovstvu povolilo naďalej uplatňovať dané osobitné opatrenie do 31. decembra 2018. Ďalšie predĺženie platnosti opatrenia do 31. decembra 2020 sa udelilo vykonávacím rozhodnutím Rady (EÚ) 2018/1918
                  13
               .
            
         
         
            
               (7)Spojené kráľovstvo, pokiaľ ide o Severné Írsko, požiadalo listom, ktorý Komisia zaevidovala 27. novembra 2020, o povolenie uplatňovať odchyľujúce sa opatrenie aj naďalej, a to od 1. januára 2021. Žiadosť obsahovala vysvetlenie fungovania osobitného opatrenia.
            
            
               (8)Komisia listom z 10 decembra 2020 postúpila žiadosť Spojeného kráľovstva členským štátom. Listom z 11. decembra 2020 Komisia oznámila Spojenému kráľovstvu, že má všetky informácie potrebné na posúdenie danej žiadosti.
            
            
               (9)Podľa vyjadrenia Spojeného kráľovstva poskytuje osobitné opatrenie pre zdaniteľné osoby aj pre daňový úrad účinný zjednodušený postup výberu DPH v súvislosti s výdavkami na pohonné látky v prípade služobných vozidiel, ktoré sa čiastočne používajú na súkromné účely. Je preto vhodné, aby sa Spojenému kráľovstvu, pokiaľ ide o Severné Írsko, povolilo uplatňovať osobitné opatrenie aj naďalej.
            
            
               (10)Výnimka by mala byť časovo obmedzená do 31. decembra 2023, aby sa dalo posúdiť, či systém paušálneho zdaňovania naďalej náležite odráža celkové pomerné rozdelenie medzi používaním na podnikateľské a na súkromné účely.
            
            
               (11)V súlade s článkom 8 druhým odsekom protokolu sa príjmy vyplývajúce z transakcií zdaniteľných v Severnom Írsku nepostupujú Únii. Osobitné opatrenie preto nebude mať žiadny vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článkov 16 a 168 smernice 2006/112/ES sa Spojenému kráľovstvu, pokiaľ ide o Severné Írsko, do 31. decembra 2023 povoľuje paušálne stanoviť podiel DPH pripadajúcej na výdavky na pohonné látky v služobných vozidlách používaných na súkromné účely.
            
            
               Článok 2
            
            
               Podiel dane uvedený v článku 1 sa vyjadruje v pevne stanovených sumách vychádzajúcich z úrovne emisií oxidu uhličitého jednotlivých druhov vozidiel, ktoré odzrkadľujú spotrebu pohonných látok. Spojené kráľovstvo, pokiaľ ide o Severné Írsko, každoročne upravuje tieto pevne stanovené sumy tak, aby zohľadňovali zmeny priemerných nákladov na pohonné látky.
            
            
               Článok 3
            
            
               Systém zavedený na základe tohto rozhodnutia je pre zdaniteľné osoby voliteľný.
            
            
               Článok 4
            
            
               Toto rozhodnutie je určené Spojenému kráľovstvu Veľkej Británie a Severného Írska, pokiaľ ide o Severné Írsko.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 384 I, 12.11.2019, s. 1).
               
               
                  
                     (3)
                  
                        Ú. v. EÚ C 384 I, 12.11.2019, s. 92.
               
               
                  
                     (4)
                  
                        Ú. v. ES L 212, 2.8.1986, s. 35.
               
               
                  
                     (5)
                  
                        Ú. v. EÚ L 272, 3.10.2006, s. 15.
               
               
                  
                     (6)
                  
                        Ú. v. EÚ L 305, 21.11.2015, s. 49 – 50. 
               
               
                  
                     (7)
                  
                        Ú. v. EÚ L 311, 7.12.2018, s. 30 – 31.
               
               
                  
                     (8)
                  
                        KOM(2004) 728 v konečnom znení – návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014
                  
                  (Ú. v. EÚ C 153, 21.5.2014, s. 3).  
               
               
                  
                     (9)
                  
                        Ú. v. EÚ L 347, 11.12.2006, s. 1.
               
               
                  
                     (10)
                  
                        S výhradou demokratického súhlasu uvedeného v článku 18 protokolu s pokračovaním uplatňovania jeho článku 8.
               
               
                  
                     (11)
                  
                        Rozhodnutie Rady 2006/659/EC z 25. septembra 2006, ktorým sa Spojenému kráľovstvu povoľuje zaviesť osobitné opatrenie odchylne od článku 5 ods. 6 a článku 11 časti A ods. 1 písm. b) smernice 77/388/EHS o zosúladení právnych predpisov členských štátov týkajúcich sa daní z obratu (Ú. v. EÚ L 272, 3.10.2006, s. 15).
               
               
                  
                     (12)
                  
                        Vykonávacie rozhodnutie Rady (EÚ) 2015/2109 zo 17. novembra 2015, ktorým sa Spojenému kráľovstvu povoľuje, aby uplatňovalo osobitné opatrenie odchyľujúce sa od článku 26 ods. 1 písm. a), článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 305, 21.11.2015, s. 49). 
               
               
                  
                     (13)
                  
                        Vykonávacie rozhodnutie Rady (EÚ) 2018/1918 zo 4. decembra 2018, ktorým sa Spojenému kráľovstvu povoľuje uplatňovať osobitné opatrenie odchyľujúce sa od článkov 16 a 168 smernice 2006/112/ES o spoločnom systéme dane z pridanej hodnoty (Ú. v. EÚ L 311, 7.12.2018, s. 30).